Diari Oficial de la Generalitat Valenciana


Sumari del DOGV 4285, del 04-07-2002 (2002/7163)

RESOLUCIÓ de 21 de juny de 2002, del conseller d'Innovació i Competitivitat, sobre iniciació de procediment d'expropiació per taxació conjunta.
-----------------------------------------------------------------------------------------------------------------------------------------------

### Dades del document

Número de DOGV
:   4285

Data del DOGV
:   04-07-2002

Secció del DOGV
:   V. ALTRES ANUNCIS - F) EXPROPIACIONS

Número del document
:   2002/7163


Data del document
:   21-06-2002

Organisme emissor
:   Conselleria d'Innovació i Competitivitat

Tipus de document
:   Resolució

Descriptors 

:   * Sax
    * administració local
    * expropiació

RESOLUCIÓ de 21 de juny de 2002, del conseller d'Innovació i Competitivitat, sobre iniciació de procediment d'expropiació per taxació conjunta. [2002/F7163]
  
Mitjançant l'Acord de data 5 de febrer de 2002 (exp. 23/2002), la Comissió Territorial d'Urbanisme d'Alacant aprovà definitivament la delimitació de l'àrea de reserva de terrenys per a la constitució de patrimoni públic de sòl industrial, al terme municipal de Sax, amb la relació de propietaris, béns i drets afectats.
  
L'article 33 de la Llei 6/1998, de 13 d'abril, sobre Règim del Sòl i Valoracions, disposa que l'aprovació de plans d'ordenació urbana i de delimitacions d'àmbits de gestió a desenvolupar per expropiació, implicarà la declaració d'utilitat pública de les obres i la necessitat d'ocupació dels terrenys i edificis corresponents, amb la finalitat d'expropiació o imposició de servituds.
  
La Llei 6/1998, de 13 d'abril, sobre Règim del Sòl i Valoracions, disposa en l'article 36 que el preu just dels béns i drets expropiats es determinarà de conformitat amb el que s'ha establit en el títol III de la present llei, mitjançant expedient individualitzat o pel procediment de taxació conjunta, i la dita regulació es remet al que s'ha disposat en els articles 202 a 204 del Reial Decret 3.288/1978, de 25 d'agost, pel qual s'aprova el Reglament de Gestió Urbanística; l'expedient d'expropiació haurà d'incloure els documents assenyalats en l'article 202.
  
Elaborat el projecte d'expropiació de l'àrea de reserva de terrenys per a la constitució de patrimoni públic de sòl, que es destina a la promoció de sòl industrial al municipi de Sax, consta dels següents documents:
  
- Determinació de l'àmbit territorial, amb els documents d'identificació pel que fa a situació, superfície i límits, acompanyats d'un pla de situació del terme municipal i d'un pla parcel·lari a escala.
  
- Fixació de preus amb la classificació raonada del sòl, segons la seua qualificació urbanística.
  
- Fulls de preu just individualitzat de cada finca, amb inclusió del valor del sòl, les edificacions, obres, instal·lacions i plantacions.
  
- Fulls de preu just que corresponguen a altres indemnitzacions.
  
El procediment d'expropiació, en el marc del conveni de col·laboració subscrit l'11 de gener de 2001 entre la Generalitat Valenciana i l'Ajuntament de Sax, serà realitzat per la Conselleria d'Innovació i Competitivitat, a través de l'empresa Seguretat i Promoció Industrial Valenciana, SA (SEPIVA), en qualitat de beneficiària de l'expropiació, i d'acord amb l'habilitació realitzada per l'article 3 de la Llei 12/1994, de 28 de desembre, de la Generalitat Valenciana.
  
Resolució
  
Primer
  
Iniciar, de conformitat amb l'Acord de la Comissió Territorial d'Urbanisme d'Alacant de data 5 de febrer de 2002, el procediment d'expropiació per taxació conjunta dels terrenys inclosos en el projecte d'expropiació de l'àrea de reserva de terrenys per a la constitució de patrimoni públic de sòl, destinada a la promoció de sòl industrial al municipi de Sax (Alacant), projecte que queda incorporat a l'expedient.
  
Segon
  
L'esmentat projecte serà sotmés a exposició pública pel termini d'un mes al Servici Territorial d'Indústria i Energia d'Alacant, situat al carrer de Churruca, 29, d'Alacant, i a l'Ajuntament de Sax, on els interessats podran examinar la documentació i formular les reclamacions i observacions que estimen pertinents.
  
Tercer
  
La present resolució se sotmetrà a informació pública mitjançant la inserció d'anuncis en el Diari Oficial de la Generalitat Valenciana, en el Butlletí Oficial de la Província d'Alacant i en un periòdic dels de major circulació de la província.
  
Així mateix, la present resolució serà notificada individualment, juntament amb les taxacions, als titulars de béns o drets afectats en l'expedient, mitjançant trasllat literal del corresponent full d'apreciació i de la proposta de fixació dels criteris de valoració.
  
Quart
  
L'Ajuntament de Sax serà escoltat en el termini d'un mes, de conformitat amb el que s'ha establit en l'article 202.5 del Reial Decret 3.288/1978, de 25 d'agost, pel qual s'aprova el Reglament de Gestió Urbanística.
  
Cinqué
  
La tramitació del procediment d'expropiació serà realitzada pel Servici Territorial d'Indústria i Energia d'Alacant, d'acord amb les competències previstes en el Decret 90/1984, de 30 de juny, del Consell de la Generalitat Valenciana.